אלכס צוקרמן

אלכסנדר (אלכס) צוקרמן (Cukierman; 5 ביולי 1938 – 5 באוקטובר 2023) היה כלכלן ישראלי, פרופסור באוניברסיטת תל אביב ובמרכז הבינתחומי הרצליה וחבר הוועדה המוניטרית בבנק ישראל. היה חוקר מאקרו־כלכלה, מדיניות מוניטרית וכלכלה פוליטית.

ביוגרפיה
אלכסנדר צוקרמן נולד ב־1938 בצרפת, שהייתה אז תחת הכיבוש הנאצי. הוא ואימו שרדו בזכות משפחה כפרית שהסכימה להסתירם. ב־1947 עלה צוקרמן ארצה. הוא למד בתיכון ליד האוניברסיטה בירושלים, וב־1963 סיים תואר ראשון בכלכלה ובסטטיסטיקה באוניברסיטה העברית בירושלים. בשנת 1967 סיים לימודים לתואר שני בכלכלה עם התמחות משנית במנהל עסקים. את הדוקטורט בכלכלה קיבל ב־1972 מהמכון הטכנולוגי של מסצ'וסטס.

בשנים 1983–1985 כיהן כפרופסור אורח באוניברסיטת קרנגי מלון, ומשנת 1986 עד 1988 היה ראש החוג לכלכלה באוניברסיטת תל אביב. הוא היה פרופסור מן המניין ופרש ממנה כפרופסור אמריטוס. מאוקטובר 2010 כיהן צוקרמן כפרופסור לכלכלה במרכז הבינתחומי הרצליה. הוא היה גם פרופסור אורח ועמית מחקר באוניברסיטת פרינסטון, אוניברסיטת סטנפורד, הבנק המרכזי האירופי, הבנק העולמי ואוניברסיטת טילברך בהולנד, שם כיהן כעמית מחקר בכיר בשנים 1994–2003. בין דצמבר 1995 לדצמבר 1997 היה נשיא האגודה הישראלית לכלכלה.

בין 1991 לפברואר 2000 היה עורך שותף בכתב העת European Journal of Political Economy וכמו כן היה עורך וחבר מערכת במגוון כתבי עת אחרים.

צוקרמן התמחה בחקר המדיניות המוניטרית, מוסדותיה, והתנהלות בנקים מרכזיים. בתחומים אלו ואחרים הוא פרסם ארבעה ספרים וכמאה מאמרים. הוא הכלכלן הישראלי המצוטט ביותר בעולם, ומדורג במקום השני ברשימת הכלכלנים האסייאתים המצוטטים ביותר בעולם.

ב־9 באוקטובר 2011 מונה אלכס צוקרמן לתקופת כהונה של ארבע שנים בוועדה המוניטרית בבנק ישראל.

הוא התגורר ברמת השרון, היה נשוי, אב לשלושה ילדים וסב לנכדים.

נפטר ב-5 באוקטובר 2023 והובא לקבורה בבית הקברות מורשה ברמת השרון.

פרסומיו

קישורים חיצוניים

 
 הדף של אלכס צוקרמן באתר אוניברסיטת רייכמן
 הדף של אלכס צוקרמן באתר אוניברסיטת תל אביב 

 אלכס צוקרמן באתר Research Papers in Economics
 
  על בנקים מרכזיים [אנגלית]

הערות שוליים

ישראלים ילידי צרפת
עובדי בנק ישראל
חברי המועצה המייעצת של בנק ישראל
כלכלנים ישראלים
סגל אוניברסיטת תל אביב: כלכלה
סגל המרכז הבינתחומי הרצליה: כלכלה
סגל אוניברסיטת רייכמן: כלכלה
בוגרי התיכון ליד האוניברסיטה
בוגרי האוניברסיטה העברית בירושלים
בעלי תואר דוקטור מהמכון הטכנולוגי של מסצ'וסטס
חברי הוועדה המוניטרית של בנק ישראל
נשיאי האגודה הישראלית לכלכלה
אישים הקבורים בבית הקברות מורשה
ישראלים שנולדו ב-1938
ישראלים שנפטרו ב-2023